Førjulsværet: Grått, vått og glatt
– Vi frykter ikke samme tilstander på Østlandet som det var tidligere denne uken, men tidlig mandag morgen kan vi ikke utelukke at det blir noe underkjølt regn, sier statsmeteorolog Aurora Stenmark. Det var tirsdag morgen at folk på Østlandet ble tatt fullstendig på senga, og underkjølt regn skapte kaos for både bilister og gående. Over 150 mennesker var innom legevakten den dagen. Hun påpeker at dette gjelder mest sannsynlig før klokken 06.00, men ber allikevel bilister og gående om å være observante. – Tross alt er det svært lite regn som skal til for at nedkjølt asfalt blir såpeglatt, sier hun. Ifølge vakthavende meteorolog Solbjørg Apeland i Storm Geo vil det komme nedbør i form av snø- og sluddbyger på Vestlandet og i Midt-Norge mandag og tirsdag. – Sørøstlandet ligger i le av fjellene, og får derfor lettskyet vær og mye sol. Men det er ventet norvestlig bris, som kommer opp i kuling styrke mot kysten. Vinden vil nok ødelegge litt av opplevelsen av en fin vinterdag, sier Apeland. Agderfylkene kan derimot vente seg halvskyet vær i starten av neste uke, med sludd- og snøbyger.Onsdag vil det ifølge Apeland bli mildere vær, med 4-5 plussgrader langs kysten av Nordland og sørover. – I indre strøk vil temperaturen ligge på rundt 0 grader. Men man skal ikke så høyt opp før nedbøren vil bli til sludd. Også onsdag morgen i Oslo og omegn viser indikasjoner at det kommer noe regn tidlig på morgenen, og Stenmark oppfordrer til å følge litt ekstra godt med den morgenen. Les også: Skulle på sykehusdebatt- datt på glattaPå Vestlandet er det ventet en svært våt førjulstid, med mye regn spesielt på onsdag. Om det er snø det ventes på er det bare å pakke bilen og dra til fjells. – Dette er nok dessverre litt typisk vestlandsvær for denne årstiden, og det er nok ikke så mange gode nyheter akkurat nå, sier Stenmark. Som Vestlandet, kan også Trøndelag og Nordland kan vente seg mye nedbør ifølge langtidsprognosene, da som snø i høyden. Torsdag har lavtrykket passert, og det vil komme kaldere luftmasser. – Torsdag vil det trolig bli nedbør fra Kristiansand til Troms. I høyereliggende strøk vil det komme snø. Snøgrensen vil ligge på rundt 700 meter i ytre strøk, og noe lavere i indre strøk. Men fra helgen kommer det nye runder med plussgrader, så snøen vil ikke ligge lenge, sier Apeland.Sør- og Østlandet er på tross av noe nedbør de tørreste områdene i landet fremover, noe som igjen betyr at man vente tålmodig på snøen. Dette til glede for noe, og irritasjon for andre. – Perioden vi er inne i nå er preget av variert vær, men som sagt tidligere, det vil ikke komme snø som legger seg på bakken, så da må man nesten komme seg på fjellet. Der begynner det enkelte steder å bli godt med snø, sier Stenmark.Også i Danmark kan de se langt etter vinteren. Søndag nærmer stormen Gorm seg, og er ifølge meteorologene ventet å treffe Danmark ved 20-tiden søndag kveld. Ifølge NTB er det ventet svært kraftig vind, med en hastiget på nærmere 39 meter per sekund på vindkastene. Mange steder vil vinden blåse mye vann inn i havnene og skape høy vannstand. Det danske meteorologiske institutt varsler risiko om «meget farlig vær». Gorm fortsetter sin ferd over sjøen og er ventet å slå inn over det svenske fastlandet med storm i vindkastene ved 21-22-tiden, opplyser det svenske meteorologiske instituttet SMHI, ifølge NTB. Ifølge meteorolog Torbjørg Apeland i Storm Geo vil stormen ikke ramme Norge, men kan gi noe ekstra vind på Agderkysten og i Rogaland i kveld. Allerede fredag kveld evakuerte danske myndigheter en teltleir med asylsøkere i Thisted, i påvente av uværet Gorm. Asylsøkerne er i mellomtiden innkvartert i en hall.
Hvit førjul? Glem det! Finn heller frem paraplyen - og vær forberedt på glatt føre.